En parteret pony er blevet fundet i poser. Den blev efterladt i en skov ved Vejle

En hestetræner gjorde onsdag aften et makabert fund i Tinnet Skov nord for Vejle. Her fandt hun en parteret pony i poser.

- Jeg har en veninde, der kontaktede mig, fordi hun havde fundet nogle poser i skoven. Senere kørte vi så sammen ud og kiggede på det. Det vi fandt, var så desværre en pony, siger hestetræneren Susanne Aagaard Nielsen til TV SYD.

Ponyen havde desværre ikke nogen chip, så den er ikke blevet identificeret. Og efter en undersøgelse af politiet blev træneren bedt om at køre ponyen længere ud i skoven, så naturen kunne 'skille sig af med det'.

'Har haft det godt'

- Jeg tror, at det er en pony, der har haft det rigtig godt. Den ser ud til at være godt fodret, men ejerne er måske kommet ud i en situation, hvor de har haft for mange ponyer, vurderer Susanne Aagaard Nielsen til TV SYD.

Ponyen ser ligeledes ud til at være blevet parteret på 'formel vis'. Der er formentlig blevet brugt rigtigt udstyr, og så er ponyen også blevet pelset.

Det kan være prisen på op til 1800 kroner, som kan være svaret på, hvorfor ponyen er blevet parteret, siger Susanne Aagaard Nielsen.

Hun mener, at hesten er den tredje pony, der er blevet dræbt, parteret og efterladt i området inden for kort tid.

Politi: Vi efterforsker

Hos Sydøstjyllands Politi har man kun modtaget en anmeldelse på den seneste partering, siger vagtchef Henrik Dam.

- Det er muligt, at det er sket før, men det er ikke blevet meldt til politiet, siger han.

Politi efterforsker lige nu sagen og vil ikke afvise, at hesten kan have været død af 'naturlige årsager'.

- Det er det, vi prøver at finde ud af nu, siger Henrik Dam.

Ponyen vejede ifølge vagtchefen omkring 60 kilo.